Näitus on suunatud laiale sihtrühmale: külastajaid on lasteaialastest emeriitprofessorini. Eelneval kokkuleppel on rühmakülastustele võimalik tellida giid või teemakohane loeng muuseumi auditooriumis.  Erilist tähelepanu on näituse koostamisel pööratud loodus- ja keskkonnahariduse arendamisele õpilaste hulgas. Kuna näitusel esitatud teemad leiavad käsitlemist nii põhikooli kui gümnaasiumi  õppekavades, võimaldab näitus mitmekesistada loodusainete õpivõimalusi.  Näitusega kaasnev haridusprogramm on välja töötatud koostöös aineõpetajatega. Eesmärgiks on tutvustada vulkanismi levikut, põhjusi, mõju loodusele ja inimtegevusele. Sihtrühma moodustavad erinevas vanuses õpilased. Haridusprogrammile on lisatud töölehed põhikoolile ja gümnaasiumile, mida õpilased näituse külastamise käigus saavad täita.